Antonio Pichel

**Antonio Pichel Lorenzo**, nado en Carballo en 1951, é un filólogo e tradutor galego.

## Traxectoria 
### Formación e docencia 
Cursou estudos de bacharelato no Colexio Leus de Carballo. Estudou na Universidade de Santiago de Compostela e licenciouse en Filoloxía Románica. Doutorouse coa tese *Ficción poética e vocabulario feudal na lírica trobadoresca galego-portuguesa*.

Exerceu a docencia no ensino secundario e foi catedrático de francés na Coruña até a súa xubilación.

Formou parte do xurado examinador do *Diplôme d´études de langue française*, a cargo do Centre Français da Coruña, dependente da Universidade da Sorbona. Así mesmo, traballou uns anos como profesor no estranxeiro, en centros educativos como o Lycée Colbert de Thionville (1989), o Lycée Rousseau de Laval (1993), o Collège Maturin Règnier de Chartres (1995), o IUFM da Universidade de Chartres ou o Lycée Les Bourdonnières de Nantes (1998).

### Tradución e labor ensaístico 
No campo da tradución de empresa, colaborou con Axencias de Tradución de diferentes países, con traducións de tipo xurídico, económico, comercial e técnico.

Entre as obras literarias que traduciu do francés ao galego figuran o *Diario íntimo* de George Sand (Edicións Laiovento), *Vermello e negro* de Stendhal, *Madame Bovary* de Gustave Flaubert e 11 álbums da serie de banda deseñada *Astérix*, como *Astérix o galo*, *Astérix gladiador* ou *Astérix en Hispania*.

Tamén se ocupou de traducir ao galego *El Regionalismo* de Alfredo Brañas Menéndez, previa adaptación do castelán do século XIX.

Ten varias publicacións sobre Historia, Literatura e Lingua francesa.

Colaborador coas revistas *A Mariña* e *Esculca*.

## Obras traducidas 
;Ó galego
* *Mañá fará bo día*, de Luce Fillol (Editorial Galaxia, 1993)
* *O tío Goriot*, de Honoré de Balzac (Editorial Galaxia, 1994)
* *Madame Bovary*, de Gustave Flaubert (Editorial Galaxia, 1994)
* *As luces de setembro*, de Carlos Ruiz Zafón (Edebé-Rodeira, 1995 e 1997)
* *Diario íntimo*, de George Sand (Editorial Laiovento, 1996).
* *Vermello e negro*, de Stendhal (Editorial Galaxia, 1996)
* *Astérix o galo*, de René Goscinny e Albert Uderzo (Editorial Galaxia, 1996)
* *Astérix gladiador*, de René Goscinny e Albert Uderzo (Editorial Galaxia, 1996)
* *Astérix nos Xogos Olímpicos*, de René Goscinny e Albert Uderzo (Editorial Galaxia, 1996)
* *A gran travesía*, de René Goscinny e Albert Uderzo (Editorial Galaxia, 1996)
* *Max e Koffi son amigos*, de Dominique de Saint Mars (Editorial Galaxia, 1997)
* *A Max non lle gusta ler*, de Dominique de Saint Mars (Editorial Galaxia, 1997)
* *Alguén segue a Lilí*, de Dominique de Saint Mars (Editorial Galaxia, 1997)
* *Lilí enfádase coa súa amiga*, de Dominique de Saint Mars (Editorial Galaxia, 1997)
* *Lilí quere un gatiño, de Dominique de Saint Mars (Editorial Galaxia, 1997)
* *Os pais de Max e Lilí discuten*, de Dominique de Saint Mars (Editorial Galaxia, 1997)
* *Astérix en Hispania*, de René Goscinny e Albert Uderzo (Editorial Galaxia, 1997)
* *Astérix na terra dos bretóns*, de René Goscinny e Albert Uderzo (Editorial Galaxia, 1997)
* *Os loureiros do César*, de René Goscinny e Albert Uderzo (Editorial Galaxia, 1997)
* *O fouciño de ouro*, de René Goscinny e Albert Uderzo (Editorial Galaxia, 1998)
* *A volta á Galia de Astérix*, de René Goscinny e Albert Uderzo (Editorial Galaxia, 1998)
* *O regalo do César*, de René Goscinny e Albert Uderzo (Editorial Galaxia, 1998)
* *Astérix na terra dos belgas*, de René Goscinny e Albert Uderzo (Editorial Galaxia, 1998)
* *Max é moi torpe*, de Dominique de Saint Mars (Editorial Galaxia, 1998)
* *Morreu o avó*, de Dominique de Saint Mars (Editorial Galaxia, 1998)
* *O último voo*, de Jesús Ballaz Zabalza (Everest Galicia, 1998)
* *Max quere facer amigos*, de Dominique de Saint Mars (Editorial Galaxia, 1998)
* *Lilí quere unha paga*, de Dominique de Saint Mars (Editorial Galaxia, 1998)
* *Lilí é desordenada*, de Dominique de Saint Mars (Editorial Galaxia, 1998)
* *Adoptaron a Sara*, de Dominique de Saint Mars (Editorial Galaxia, 1998)
* *As raíces do tamarindo*, de Gumersindo Pacheco (Rodeira, 2001)

;Ó castelán
* *Inés y la perrita sabia*, de Darío Xohán Cabana (Edebé, 2000. Título orixinal *Inés e a cadela sabia*)

### Ensaio, investigación e material docente 
* *En torno ó vocabulario feudal no trobadorismo galego-Portugués* (USC, 1986)
* *Ficción poética e vocabulario feudal na lírica trobadoresca galego-portuguesa* (Deputación da Coruña, 1987)
* *Andaina 3. Literatura galega, B.U.P.-3º*, VV. AA. (Bruño, 1989)
* Prólogo de *Viaxe ás Grañas do Sor*, de Uxío Carré Alvarellos (Galaxia, 1993)

* *Vocabulario Temático Ilustrado*, VV. AA. (Editorial Galaxia, 1991)
* *Literatura Universal Contemporánea'', VV. AA., 4 tomos (Baía Edicións, 2003-2004)

## Notas 
## Véxase tamén 
### Bibliografía 
* 
### Ligazóns externas 
* Ficha en WorldCat .